# Referat af møde i Egaa Gymnasiums bestyrelse 12. juni 2018

Tilstede: Niels Petersen, Peter Kroman, Finn Borchsenius, Astrid Moth, Tina Rydal, Jon Urskov Petersen, Miriam Beedholm, Martin Ingemann, Henrik Rasmussen. Ove Fugl Svendsen deltog under pkt. 4 og 5.

Fraværende: Laura Elgaard.

1. **Velkomst til nye bestyrelsesmedlemmer**

Rektor præsenterede skolen og bestyrelsens arbejde med udgangspunkt i skolens værdigrundlag, vision og mission, grundtankerne bag den nye gymnasiereform samt skolens indsatsområder.

1. **Godkendelse af dagsorden**

Dagsorden godkendt.

1. **Godkendelse af referat fra mødet den 29. maj 2018**

Referat godkendt og underskrevet.

1. **Økonomirapportering**

Ove Fugl gav en kort status på Egaa Gymnasiums økonomi. Skolen har et solidt økonomisk grundlag, men er som andre gymnasier ramt på driften pga. årlige. 2% -besparelser.

Skolen forventer pt. et underskud på 600.000 kr. Det skyldes blandt andet:

1. Personaleomkostninger: Bestyrelsen har bevilliget 800.000 kr. til særlige reformindsatser, hvoraf 5/12 vil optræde i regnskabet for 2018.
2. Merudgift på IT, som følge af persondataforordningen.
3. Vedligeholdelse. Der har været nødvendigt at fremskynde vedligeholdelsesudgifter til 2018, som i første omgang var planlagt til 2019.

Ove Fugl pegede på en række usikkerhedselementer i budgettet: merarbejdets omfang, censorudligninger, barsler, sygdomme. Den aktuelle status er foretaget 5 måneder inde i regnskabsåret, så der er naturligt en vis usikkerhed om opgørelsen. Bestyrelsen vil derfor modtage en økonomirapportering tre gange årligt.

Medarbejderrepræsentanterne pegede på, at et underskud var acceptabelt i en situation, hvor skolen skal implementere ny reform og besparelser.

Betstyrelsen to rapporteringen til efterretning.

1. **Orientering om opfølgning på APV og MTU**

Ove Fugl Svendsen redegjorde for hovedresultaterne af årets APV.

APV peger på en række individuelle forhold, hvor der er fundet løsninger. De generelle forhold viser, at især oprydning er et problem, som skal adresseres. Skolen har nedsat et miljøråd, der ser på mulige forbedringer og måder til at skabe holdningsændringer blandt både elever og lærere. Derudover peges der på temperaturen i klasserne. Løsninger er ikke nemme, men der arbejdes løbende med forbedringer.

Derudover skærpes fokus på brandøvelser samt informationer om hjertestarter og førstehjælpskasse. Samlet set er vurderingen, at problemerne i APV’en er håndterbare.

Martin Ingemann redegjorde efterfølgende for hovedtrækkene i MTU: Generelt opleves Egaa som præget af respekt, udvikling og samarbejde. Medarbejderne er stolte af skolen og loyaliteten generelt stor. MTU’en peger på en række generelle udfordringer: Udbyttet af samarbejdet med sin nærmeste leder er ikke optimalt. Her efterspørges en mere brugbar ledelsesfeedback samt en øget opmærksomhed om den enkeltes kompetencer. Ligeledes peges der på en tydeligere retning fra topledelsen. Undersøgelsen peger desuden på at en del af medarbejdergruppen oplever at arbejdsmængden er belastende go at det er svært at finde balancen mellem arbejde og familie. Et ikke ubetydeligt antal har fået hjælp. Det skal dog bemærkes, at sygefraværet ikke er påvirket.

Ledelsen har efter dialog med MIO vedtaget en opfølgningsplan:

* Den kommende strategiproces skal tydeliggøre retning
* Der skal på den baggrund prioriteres i det overordnede strategier
* Der implementeres en ny MUS-struktur med kortere, men hyppigere sparring.
* Ledelsen skærper koordinering og planlægning. De fælles deadlines markeres tydeligere.
* Den skæve arbejdsbelastning søges mildnet.

Bestyrelsen tog orienteringen til efterretning og understregede vigtigheden af at tage problemerne i opløbet samt at de iværksatte tiltag bredt adresserer de ofte komplekse problemer, som søges løst.

1. **Udtalelser fra medarbejder**

Medarbejderrepræsentanterne redegjorde for baggrunden for lærernes udtalelse til bestyrelsen. Fra medarbejderside blev der udtrykt bekymring for, om skolens høje faglige niveau kan bevares og om stress kan undgås, når der implementeres besparelser.

Det er derfor lærernes opfattelse, at skolens gode økonomi gør, at alt for konservativ økonomistyring er unødvendig. Det vil være tilstrækkeligt, at budgetterne balancerer over en årrække. Medarbejderne ønskede bestyrelsens tilkendegivelse af, at egenkapitalen ikke skulle vokse samt at eventuelle overskud kanaliseres tilbage til undervisningen.

Den øvrige bestyrelse pegede på, at der kan opstå situationer med særlige ekstraindtægter, som derfor midlertidigt kan skabe et overskud – og at det derfor ville være uhensigtsmæssigt med et fast princip om, at der ikke må være overskud. Bestyrelsen gav dog samtidig gav udtryk for, at gymnasiets almindelige drift ikke skal give overskud med en voksende egenkapital til følge. Der blev desuden udtrykt opbakning til ønsket om en mindre konservativt budgetlægning, således at budgetterne over år balancerer i gennemsnit. Bestyrelsen pegede samtidig på, at vedvarende forbedringer af budgettet skal bruges til at sikre gode rammer for undervisningen.

Bestyrelsen konkluderer, at skolen i sparretider ikke skal budgettere for konservativt, men med en vis risikovillighed. Målsætningen er et gennemsnitligt driftsbudget i balance.

1. **Godkendelse af evalueringsplan**

Henrik Rasmussen redegjorde for hovedindholdet i den fremsendte Evalueringsplan, herunder de institutionsspecifikke mål, som Egaa Gymnasium har særligt fokus på.

Evalueringsplanen tager udgangspunkt i gymnasiets egne mål og er derfor i vid udstrækning en opsamling og systematisering af de evalueringer, som i forvejen foretages på skolen. Planen skal være et anvendeligt værktøj for ledelse og lærere i hverdagen.

Bestyrelsen godkendte - med et par mindre rettelser - evalueringsplanen.

1. **Indsatsområder i 2018-19**

Martin Ingemann redegjorde for mulige indsatser, som kan kunne indgå i resultatlønskontrakten for 2018-19, herunder frafald, karakterer, løfteevne, opfølgning på MTU, visionsproces mm.

Ministeriet opstiller desuden en række kriterier for ekstrarammen, herunder arbejdstid mm.

Bestyrelsen understregede, at det er vigtigt, at ledelsen har et spillerum for en bred indsats, som giver mulighed for at håndtere de ofte komplekse problemstillinger.

Bestyrelsesformanden og rektor udarbejder til bestyrelsesmødet i september et forslag til resultatlønskontakt for rektor.

1. **Aktuelt nyt**
   * Niels Petersen opstiller til bestyrelsesforeningens bestyrelse.
   * Bestyrelsen inviteres til dimissionen fredag d. 29. juni kl. 10.00.
   * Der er tidligere lavet planer for en renovering af udearealerne ved hallen. Rektor arbejder i samarbejde med Undervisningsmiddel- og bygningsudvalget videre med planerne.
2. **Evt.**

Mødeplan for 2018/19

* + 13. september 2018 kl. 16.00
  + 29. oktober 2018 kl. 12.00 (halvdagsarrangement)
  + 10. december 2018 kl. 16.00
  + 26. marts 2019 kl. 16.00
  + 6. juni 2019 kl. 16.00